Document ID: 32012L0011

SMERNICA EURÓPSKEHO PARLAMENTU A RADY 2012/11/EÚ
z 19. apríla 2012,
ktorou sa mení a dopĺňa smernica 2004/40/ES o minimálnych zdravotných a bezpečnostných požiadavkách týkajúcich sa vystavenia pracovníkov rizikám vyplývajúcim z fyzikálnych činidiel (elektromagnetické polia) (18. individuálna smernica v zmysle článku 16 ods. 1 smernice 89/391/EHS)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 153 ods. 2,
so zreteľom na návrh Európskej komisie,
po postúpení návrhu legislatívneho aktu národným parlamentom,
so zreteľom na stanovisko Európskeho hospodárskeho a sociálneho výboru (1),
po porade s Výborom regiónov,
konajúc v súlade s riadnym legislatívnym postupom (2),
keďže:
(1)
Po nadobudnutí účinnosti smernice Európskeho parlamentu a Rady 2004/40/ES (3) vyjadrili zainteresované strany, najmä z lekárskej obce, vážne obavy v súvislosti s vplyvom, ktorý by vykonávanie uvedenej smernice mohlo mať na využívanie lekárskych postupov založených na lekárskom zobrazovaní, ako aj s vplyvom smernice na určité priemyselné činnosti.
(2)
Komisia preskúmala argumenty predložené zainteresovanými stranami a rozhodla sa opätovne zvážiť niektoré ustanovenia smernice 2004/40/ES na základe nových vedeckých dôkazov.
(3)
Lehota na transpozíciu smernice 2004/40/ES bola smernicou Európskeho parlamentu a Rady 2008/46/ES (4) odložená do 30. apríla 2012, aby mohla byť dovtedy prijatá nová smernica na základe najnovších dôkazov.
(4)
Komisia prijala 14. júna 2011 návrh novej smernice s cieľom nahradiť smernicu 2004/40/ES. Cieľom tejto novej smernice je zabezpečiť vysokú úroveň ochrany zdravia a bezpečnosti pracovníkov, ako aj kontinuitu a rozvoj lekárskych a iných priemyselných činností využívajúcich elektromagnetické polia. V dôsledku toho väčšina členských štátov netransponovala smernicu 2004/40/ES z dôvodu predpokladaného prijatia novej smernice do 30. apríla 2012.
(5)
Vzhľadom na technickú zložitosť predmetu je však nepravdepodobné, že nová smernica bude prijatá do 30. apríla 2012.
(6)
Z tohto dôvodu by sa lehota stanovená na 30. apríla 2012 mala predĺžiť. Je preto potrebné, aby táto smernica nadobudla účinnosť dňom jej uverejnenia,
PRIJALI TÚTO SMERNICU:
Článok 1
V článku 13 ods. 1 smernice 2004/40/ES sa dátum „30. apríla 2012“ nahrádza dátumom „31. októbra 2013“.
Článok 2
Táto smernica nadobúda účinnosť dňom jej uverejnenia v Úradnom vestníku Európskej únie.
Článok 3
Táto smernica je určená členským štátom.
V Štrasburgu 19. apríla 2012

Labels: 0
9
15
20